《奉和驾幸西池》
宋代·余深

春深琼苑百花明，拂晓銮舆下太清。綵仗六军严禁卫，虹桥千步跨仙瀛。

讲脩禊事垂游豫，欲与民心乐治平。扈跸两经来此地，独惭衰飒玷恩荣。

作者简介：（?—1132）福州罗源人，字原中，一作源中。神宗元丰五年进士。累官御史中丞兼侍读。谄附蔡京，结为死党，京奸谋诡计多得其助。官至门下侍郎，累进加少傅，封卫国公。出为镇江军节度使、知福州。京失势，累被弹劾，高宗建炎中贬临江军居住。